**Predkladacia správa**

Návrh zákona, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov predkladá Ministerstvo hospodárstva Slovenskej republiky ako iniciatívny materiál.

Cieľom návrhu zákona je v súlade s uznesením vlády SR č. 110/2019 z 13. marca 2019 vytvoriť podmienky na realizáciu opatrení vyplývajúcich z Akčného plánu rozvoja elektromobility v Slovenskej republike rozšírením podpory o nový účel poskytovania dotácií, a to podporu používania vozidiel s pohonom na alternatívne palivá.

Návrh zákona má negatívny vplyv na rozpočet verejnej správy, pozitívne a negatívne vplyvy na podnikateľské prostredie, pozitívny vplyv na životné prostredie, pozitívne sociálne vplyvy, nemá vplyv na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh zákona nebude predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie.

Účinnosť zákona sa navrhuje dňom 15. októbra 2019 tak, aby ešte v roku 2019 mohlo Ministerstvo hospodárstva Slovenskej republiky vyhlásiť výzvu na predkladanie žiadostí o poskytnutie dotácie na podporu používania vozidiel s pohonom na alternatívne palivá, v súlade s týmto zákonom.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania.

Návrh zákona sa na rokovanie Legislatívnej rady vlády Slovenskej republiky predkladá bez rozporov.